ΓΡΑΠΤΗ ΕΡΩΤΗΣΗ P-1088/01

υποβολή: Jens-Peter Bonde (EDD) προς την Επιτροπή

(27 Μαρτίου 2001)

Θέμα: Συμφωνία του Schengen Διαβατήρια φαρμάκων, ταυτότητες και διαρκής συνοριακός έλεγχος.

Για ποια ιατρικά παρασκευάσματα απαιτείται ειδικό πιστοποιητικό όταν ιδιώτες ταξιδεύουν από χώρα σε χώρα σύμφωνα με τις διατάξεις Schengen; Είναι σύμφωνη η λίστα της δανικής κυβέρνησης με τις διατάξεις Schengen;

Θα πρέπει όλοι οι πολίτες βάση των διατάξεων Schengen να είναι σε θέση να αποδείξουν τη ταυτότητα τους σε περίπτωση αστυνομικού ελέγχου με ένα έγγραφο ταυτότητας το οποίο θα πρέπει να φέρουν πάντα μαζί τους, ή επιτρέπεται η μετακίνηση χωρίς ταυτότητα; Ποια έγγραφα ταυτότητας θα γίνονται δεκτά στη Δανία όταν η χώρα θα ενταχθεί στο χώρο Schengen από 25ης Μαρτίου 2001;

Επιτρέπεται η μόνιμη διατήρηση περιπολικών στα εσωτερικά σύνορα του χώρου Schengen με τις ακόλουθες αποστολές:

- Έλεγχος διαβατηρίων και ταυτοτήτων

- Κτηνιατρικός έλεγχος

- Τήρηση της περιβαλλοντικής νομοθεσίας

Απάντηση του κ. Vitorino εξ ονόματος της Επιτροπής

(8 Μαΐου 2001)

Οι διατάξεις Schengen δεν καθορίζουν ένα κατάλογο των φαρμάκων για τα οποία ένας ταξιδιώτης στον χώρο Schengen χρειάζεται ειδική συνταγή. Ωστόσο η κεκτημένη νομοθεσία του Schengen (άρθρο 75 της συνθήκης εφαρμογής του Schengen), ορίζει ότι ένα άτομο μπορεί να μεταφέρει τα ναρκωτικά και τις ψυχότροπες ουσίες που του είναι αναγκαία στα πλαίσια μιας ιατρικής αγωγής, εάν διαθέτει ένα πιστοποιητικό που του χορηγήθηκε από μια αρμόδια αρχή.

Πρόκειται για ναρκωτικά και ουσίες που διέταξε ένας ιατρός και των οποίων το άτομο που επιθυμεί να μετακινηθεί σε ένα άλλο κράτος μέλος έχει την ανάγκη κατά τη διάρκεια της παραμονής του σ' αυτό.

Το άρθρο αυτό αναφέρεται στα ιατρικά προϊόντα που εμφανίζονται στις σχετικές με τα ναρκωτικά διεθνείς συνθήκες (ενιαία συνθήκη για τα ναρκωτικά του 1961, συνθήκη του 1971 για τις ψυχότροπες ουσίες) ή που περιέχουν ουσίες που αναφέρονται σε αυτές τις συνθήκες και που ακολούθως αποτελούν μέρος του εθνικού δικαίου σχετικά με τα ναρκωτικά. Οι συνθήκες αυτές επιτρέπουν ωστόσο τηνποβολή συμπληρωματικών ουσιών στους ελέγχους που προβλέπονται από την εθνική νομοθεσία σχετικά με τα ναρκωτικά. Εκ τούτων προκύπτει ότι οι κατάλογοι των προϊόντων που είναι ναρκωτικά και ψυχότροπες ουσίες ή τα περιέχουν μπορούν να διαφέρουν από το ένα κράτος μέλος στο άλλο.

Το πιστοποιητικό που προβλέπεται από τη νομοθεσία του Schengen δεν εφαρμόζεται για την μεταφορά των κοινών φαρμάκων ή αντιβιοτικών που χορηγήθηκαν με ιατρική συνταγή.

Σε ό,τι αφορά τους ελέγχους ταυτότητας, πρέπει ναπογραμμισθεί ότι η δυνατότητα αυτών των ελέγχων, οι όροι και οι λεπτομέρειες εφαρμογής τους συμπεριλαμβανομένων των αποδεικτικών μέσων αποτελούν μέρος του εθνικού δικαίου. Ως εκ τούτου η Δανία έχει την ευθύνη να ρυθμίσει αυτές τις διατάξεις. Ωστόσο, σύμφωνα με το ισχύον κοινοτικό δίκαιο, κατά τη διάρκεια ενός ελέγχου ταυτότητας, τα κράτη μέλη οφείλουν να αναγνωρίζουν τα ισχύοντα διαβατήρια και ταυτότητες που έχουν χορηγηθεί από άλλα κράτη μέλη.

Συνεπώς, η Δανία αναγνωρίζει τις ταυτότητες που χορηγήθηκαν από άλλα κράτη μέλη.

Σύμφωνα με τις διατάξεις Schengen, τα εσωτερικά σύνορα του χώρου Schengen είναι ανοικτά παντού και χωρίς έλεγχο των ατόμων. Εξ αυτού, οι αρμόδιες αρχές δεν μπορούν πλέον να συνεχίζουν να πραγματοποιούν ελέγχους στα εσωτερικά σύνορα, εκτός των περιπτώσεων επανεισαγωγής των ελέγχων στα εσωτερικά σύνορα σε περίπτωση που η δημόσια τάξη ή η εθνική ασφάλεια το απαιτούν.

Επιπλέον, η εκτελεστική επιτροπή του Schengen αποφάσισε ότι οι συνοριακοί έλεγχοι αντικατάστασης είναι ασύμβατοι με τις διατάξεις του Schengen που αφορούν την κατάργηση των ατομικών ελέγχων. Ως συνοριακοί έλεγχοι αντικατάστασης νοούνται οι συστηματικοί έλεγχοι ατόμων που διεξάγονται επειδή τα άτομα αυτά διασχίζουν τα σύνορα σε μια απομακρυσμένη περιοχή πλησίον των συνόρων ή σε ορισμένες συνοριακές περιοχές.

Εκ τούτου προκύπτει ότι δεν επιτρέπεται η στάθμευση των αυτοκινήτων περιπολίας της αστυνομίας στα εσωτερικά σύνορα, όταν διεξάγουν ελέγχους διαβατηρίων ή ταυτοτήτων για τον απλό και μόνο λόγο της διάβασης των συνόρων.

Σε ό,τι αφορά τους ιατρικούς ελέγχους και την επαλήθευση της τήρησης της περιβαλλοντικής νομοθεσίας, πρέπει ναπογραμμισθεί ότι δεν ρυθμίζονται από τις διατάξεις της νομοθεσίας Schengen. Συνεπώς, το ισχύον κοινοτικό δίκαιο σ' αυτόν τον τομέα δεν επιτρέπει την μόνιμη ανάπτυξη αυτοκινήτων περιπολίας στα εσωτερικά σύνορα για να διεξάγουν κτηνιατρικούς ελέγχους και για να επαληθεύσουν την τήρηση της περιβαλλοντικής νομοθεσίας.